কর্মসূচি অনুযায়ী ১৯৭১-এর ৭ মার্চ বেলা আড়াইটায় জনসভা শুরু হওয়ার কথা থাকলেও পাকিস্তানি সামরিক জান্তার নানা চক্রান্ত ও ষড়যন্ত্র এবং বাধা-বিপত্তি উপেক্ষা করে বিকেল সাড়ে ৩ টায় রেসকোর্স ময়দানের ঐতিহাসিক জনসভার মঞ্চে এসে দৃপ্ত পায়ে উঠলেন বাঙালির শার্দুল বঙ্গবন্ধু শেখ মুজিবুর রহমান। তখন রেসকোর্স ময়দান পরিণত হয়েছে এক জনসমুদ্রের উত্তাল ঢেউয়ে। লাখো মানুষ বাঁশের লাঠিতে ছন্দ তুলে বঙ্গবন্ধু শেখ মুজিবুর রহমানের গাড়ি বহর রেসকোর্স ময়দানে পৌঁছার সঙ্গে সঙ্গেই গর্জে ওঠে-‘শেখ মুজিবের পথ ধরো-বাংলাদেশ স্বাধীন করো’ ‘বাঁশের লাঠি তৈরি করো-বাংলাদেশ স্বাধীন করো’ ‘বীর বাঙালি অস্ত্র ধরো-বাংলাদেশ স্বাধীন করো।’